Makan a la Pinoy: Shake ken smoothies a prutas ken nateng
June 1, 2014 in Featured, food, health by patnugutan
By BRENDA S. DACPANO
www.nordis.net
Pagmurmurayen ti agsapa tayo babaen iti panaginum iti smoothies wenno shake a prutas ken natnateng. Aramidentayo daytoy saan laeng a gapu ta uso no di ket tapno maliklikan dagiti saksakit ken tapno naregreta ti riknatayo.Naiproseso iti blender a prutprutas a kadawyan a malaokan ti gatas, yogurt wenno ice cream ti makunkuna nga smoothie. Mabalin met a malaukan ti peanut butter, whey powder wenno oats ken yelo. Segun iti Wikipedia, nangrugi a naikomersyo ti smoothies idi dekada 30 idiay United States manipud iti resipi a naggapu iti Brazil. Timman-ok daytoy idi dekada 70. Itatta, nauso manen ken gapu iti panagayat dagiti tattao iti natural a remedyo ken panaglapped kadagiti saksakit.
Padasentayo ti sumagmamano a resipi nga ar-aramidek a pangbungar iti agsapa wenno pangep-ep iti bisin no madanun iti panagmemerienda.
Tips para iti nalaklaka a panagusar iti blender ken nasaysayaat a resulta ti shake wenno smoothies:
a) Ikabil nga umuna iti pitcher ti blender ti likido a gatas, tubbog ti prutas wenno danum sakba nga ikabil dagiti solido a prutas ken/wenno natnateng tapno nalaklaka nga agtayyek ti blade ti blender ken nalamlamuyot ti pagbalinan ti smoothies.
b) Irugi iti nainnayad aginggana iti napaspas a panagtayyek ti blade.
Saba ken oatmeal smoothie
(para iti 3-4 a tao)
Para iti armusar no agap-apura a rumuar a sumrek iti trabaho wenno iti iskwela wenno pangmerienda. Nasayaat para iti puso. Napnuan protina manipud iti oats ken gatas, Bitamina C, protina, manganese, potassium manipud iti saba.
Ramen:
½ – 1 tasa a yogurt wenno soy milk wenno kadawyan a gatas
3-4 a saba (lakatan, latundan, kdpy.)
¼ tasa nga oats (quick-cooking rolled oats no adda)
Ikabil ti amin a ramen iti pitcher ti blender. Iproseso iti agarup maysa minuto wenno aginggana napino ken nalamuyot. Nayunan ti bassit a danum no napalet unay.
Detox shake 1
(para iti 2 a tao)
Nasayaat kadagiti addaan gout
Ramen:
Tubbog ti 2 a lemon wenno 3 kutsara a tubbog ti kalamansi
Sanga-tangan a laya, naukisan
1-2 a pipino, mairaman ti ukis
2 ungkay a celery
1-2 kutsara a diru
2 baso a danum
Iproseso iti blender aginggana ma-puree dagiti solido a ramen.
Detox shake 2 (Saluyot)
(Para iti 2-3 tao)
Nasayaat para iti saksakit ti dalem, ken problema iti panagtunaw. Napnuan Bitamina A ken E.
Ramen:
Sanga-petpet a saluyot
3 kutsara a tubbog ti kalamansi
1-2 kutsara a diru
Iproseso iti blender aginggana ma-puree ti saluyot. Dagiti saan a mangayat ti saluyot gapu ta nagalis, mabalin nga ipagango pay daytoy sakbay nga usaren iti shake.
Shake a prutas ken marunggay
(Para it 2-3 tao)
Napnuan Bitamina C, protina ken potassium
Ramen:
Mangga, mansanas, papaya wenno uray ania a prutas a kayatyo
Danum
1-2 kutsara a diro
1 kutsara a napulbos a bulong ti marunggay wenno maysa tasa a presko a bulong ti marunggay
Iproseso iti blender iti agarup maysa minuto wenno aginggana ma-puree dagiti ramen.
Padaanan iti sumaruno a lawas ti panagpulbos kadagiti bulbulong a kas dagiti marunggay, saluyot, kdpy. #nordis.net
ilo_Latn eng_Latn slk_Latn kab_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn swe_Latn ilo_Latn pag_Latn ilo_Latn ilo_Latn ewe_Latn ilo_Latn ilo_Latn swe_Latn ilo_Latn ban_Latn ilo_Latn ilo_Latn eus_Latn pag_Latn ilo_Latn ewe_Latn ilo_Latn ilo_Latn swe_Latn ilo_Latn ilo_Latn eus_Latn ilo_Latn ilo_Latn tgl_Latn ilo_Latn swe_Latn ilo_Latn ilo_Latn ilo_Latn ilo_Latn ilo_Latn ilo_Latn